cyanic-selkie/wikianc huggingface dataset:
High Infidelity
ניתוח השיר
ב-"High Infidelity" שרה סוויפט בגילוי לב על ימיה האחרונים של הזוגיות שלה עם האריס. היא טוענת כי תחושת החיזור שחוותה נעלמה כלא הייתה, ושואלת את המאהב שלה (טום הידלסטון) האם הוא רוצה לדעת את האמת כיצד היא המשיכה הלאה בחייה במהירות. בעברה שרה על אותו נושא ב-"Getaway Car", "Illicit Affairs" ו-"Ivy" מתוך האלבומים Reputation (2017), Folklore (2020) ו-Evermore (2020) בהתאמה.
עיני החתול
עיני החתול (בצרפתית: Les Yeux du chat) הוא קומיקס פסיכולוגי ומתעתע, שנכתב בידיי הקולנוען אלחנדרו חודורובסקי ואוייר בידיי האמן ז'אן ז'ירו. זהו אחד מהקומיקסים העמוקים שיצרו השניים, ויש שראו בו אף מטריד. הוא יצא גם כספר על ידי הוצאת הקומיקס Les Humanoïdes Associés של ז'ירו בצרפת ועל ידי חברת הבת האמריקנית שלה בארצות הברית.
הקומיקס עוסק בנער עיוור וקירח החי בעיר שוממת לחלוטין מאנשים ונטושה, אשר שולח את ספק נשר ספק עיט המחמד שלו כדי שיימצא לו עיניים חדשות. תוך תיאור מבחיל של האירועים בצורה גורסת, מפורטת ומבהילה, נשר המחמד עוקר את עיניו של חתול רחוב בודד ומביא אותם לאדונו. הנער אסיר תודה על העיניים החדשות שלו אך עד מהרה הוא משתוקק לעיניים חדות יותר ואנושיות יותר. הוא שולח את הנשר שוב ושוב למצוא לו עיניים טובות יותר ומביע את תשוקתו המטרידה לעין אנושית.
מבחינה אמנותית, הקומיקס מותח את גבולות הגדרת הקומיקס עד לקיצם, וז'ירו (שאייר את הספר תחת שם העט "Moebius" אשר אפיין את הסגנון החדשני הנ"ל) השתמש במגוון רחב של פונקציות אשר היו חדשניות במדיום הקומיקס וחלקן לא היו בשימוש גם באף שלב מאוחר יותר, מה שהופך אותו לבלעדי. למשל, הקומיקס בנוי כך שבעמוד השמאלי של כל כפולת עמודים מופיעה האמנות, ללא מלל כלל ובסגנון מפורט באופן יוצא מן הכלל, ואילו בעמוד הימני מופיעים רק מספר משפטים בודדים לצד ציור הנער מצדו האחורי, עמוד בפני גבוה צר ואנכי, המחכה לשובו של הנשר. המשפטים לעיתים מתארים את דברי הנער ולעיתים עוסקים בנושאים שונים המרוחקים אך בו בזמן מתואמים עם העלילה. הקומיקס כולו, שאורכו הכולל הוא 54 עמודים, צבוע אך ורק בשחור וכתום, מה שמשרה אווירה קשה של אובך או עיוורון.
בשנת 2019, לאחר מותו של ז'ירו, הוחלט לפרסם מהדורה מחודשת של הספר לרגל חגיגות יום הולדתו ה-90 של חודורובסקי. הספר היה הראשון שיצא מתוך סדרת ספרים המאגדים את כל הקומיקס שפרסם הקולנוען המשך חייו בהוצאת Les Humanoïdes Associés, כמעט כולם משותפים לו ולז'ירו.
סנדרה טרוקולו
סנדרה טרוקולו (באיטלקית: Sandra Truccolo; נולדה ב-25 בספטמבר 1964) היא ספורטאית איטלקייה שהתחרתה במשחקים הפאראלימפיים כחלק מההמשלחת איטלקית. היא אלופה פאראלימפית בתחרות הקשתות באולימפיאדת הנכים אטלנטה (1996) וסידני 2000.
ביוגרפיה
סנדרה טרוקולו נולדה בוונציה. היא נפצעה בתאונת דרכים בגיל 24, וב-1991 החלה להתאמן בקשתות.
באולימפיאדת הנכים אטלנטה (1996) זכתה במדליית זהב אולימפית בתחרות קבוצתית. בתחרות אישית היא הפסידה בגמר להיפומי סוזוקי ובכך זכתה במדליית כסף. בסידני 2000 היא שחזרה את ההישג בתחרות קבוצתית וזכתה במדליית זהב שנייה, אך בתחרות אישית הודחה ברבע הגמר. באתונה 2004 ביחד עם קבוצתה היא זכתה במדליית כסף.
סנדרה טרוקלו התחתנה עם דניאל סקרפה, אלוף אולימפי בקנו.
בית הקברות מירוגוי
היסטוריה
ב-1872 רכשה הרשות המקומית זאגרב חלקת אדמה אשר הייתה בבעלותו של ליודביט גאי לצורך הקמת בית עלמין עירוני מרכזי. האדריכל הרמן בולה (בגרמנית: Hermann Bollé) תכנן את המבנה והמבואה המרכזיים וב-6 בנובמבר 1876 נחנך בית העלמין. ביצוע הארקדות והקמת הכנסייה החלו ב-1879 אך בשל בעיות מימון הושלמו רק ב-1929. בית העלמין הוא בבעלות עירונית ועל כן הוקצו חלקות קבורה לבני כל הדתות.
החלקה היהודית
ב-1878 נחנכה החלקה היהודית בבית העלמין ומשנה זו הובאו לקבורה בבית העלמין הנפטרים מקרב יהודי זאגרב. בחלקה היהודית מצויים 10 גושי קבורה לבני הקהילה האשכנזים-נאולוגים, 2 גושים לבני הקהילה הספרדית וגוש אחד לבני הקהילה האורתודוקסית. נכון ל-2009 אותרו בבית העלמין כ-1,500 מצבות, אף על פי שטרום מלחמת העולם השנייה היו 4,000 - 5,000 מצבות. בחלקה קיימת אנדרטה לזכר הנספים בשואה.
דאק סוס
דאק סוס (באנגלית: Duck Sauce, תרגום: רוטב ברווז) הוא צמד מוזיקלי אמריקאי, המורכב על ידי האמנים ארמנד ואן האלדן ואיי-טראק. הצמד חתום בחברת התקליטים Fool's Gold Records, ועוסק בסוגה של מוזיקת דיסקו האוס. הצמד ידוע בשל סינגל מחווה לזמרת ברברה סטרייסנד שהקליטו.
ביוגרפיה
הסינגלים הראשונים שלהם, "aNYway" ו-"You're Nasty", יצאו ב-2009. באותה שנה, בספטמבר, יצא גם מיני אלבומם הראשון, "Greatest Hits".
בקיץ 2010 הוציאו דאק סוס את הסינגל "Barbra Streisand" על שם הזמרת המצליחה. הסינגל מכיל סימפולים משיר של להקת בוני אם משנת 1979 בשם "Gotta Go Home" (שאף הוא מבוסס על שיר של הרכב גרמני). "Barbra Streisand" הושמע לראשונה בוועידת המוזיקה של חורף 2010 במיאמי, ומייד נעשה להצלחה ברדיו ובמועדונים בבריטניה, אירלנד, גרמניה, נורווגיה, אוסטריה, פולין, צרפת, פינלנד, רומניה, אוסטרליה, ניו זילנד, דרום אפריקה וסרי לנקה. השיר גם זכה להשמעות גם בישראל. השיר צבר פופולריות ואף הושמע במהלך פרסומות מסחריות ברחבי העולם. בבריטניה השיר הגיע למקום שלישי, באוסטרליה למקום הראשון בספטמבר 2010, ובארצות הברית למקום הראשון בקטגוריית שירי דאנס בדצמבר 2010. השיר הושמע בפרק השמונה עשר של הסדרה Glee בעונתה השנייה, בפרק "Born This Way". לקליפ הרשמי ביוטיוב יש מעל 67 מיליון צפיות.
ב-2011 הוציא הצמד סינגל לרדיו בשם "The Big Bad Wolf" בו מושמעות יללות זאבים. בקליפ מופיעים איברי מין המוחלפים בראשי בני אדם.
דיסקוגרפיה
{{טורים
אלבומים
}}
אתה חי רק פעמיים (ספר)
אתה חי רק פעמיים (באנגלית: You Only Live Twice) הוא ספר מאת איאן פלמינג משנת 1964, ה-12 בסדרת ספרי ג'יימס בונד. בספר זה, בונד יוצא למשימה שגרתית ביפן, ופוגש באקראי באויבו המושבע ארנסט סטאברו בלופלד.
זהו הספר האחרון שפלמינג פרסם בחייו. הספר זכה להצלחה רבה, ותוך חודש נמכרו בבריטניה למעלה מ-62,000 עותקים. עוד באותה שנה הוא עובד לסיפור בהמשכים בפלייבוי, ולרצועת קומיקס בדיילי אקספרס. ב-1967 עובד הספר לסרט באותו השם. החמישי בסדרת הסרטים, ובו גילם שון קונרי את ג'יימס בונד.
עלילה
לאחר רצח אשתו טרייסי ביום חתונתם, בונד הופך למריר ומדוכא ותפקודו נפגע במידה ניכרת. M מחליט להעניק לו הזדמנות אחרונה, ונותן לו משימה קלה: השירות החשאי היפני מחזיק במידע חיוני על ברית המועצות, אולם הוא מסרב לחלוק אותו עם הבריטים. משימתו של בונד היא לנסוע לטוקיו ולשכנע את היפנים לשתף את המידע. בונד נפגש עם ראש השירות החשאי היפני טנאקה המכונה "הנמר". בונד מגלה שטנאקה הוא טיפוס אקסצנטרי ונמרץ, והם הופכים לידידים קרובים.
טנאקה מוכן להעניק לבונד את המידע שהוא רוצה, אולם בתמורה הוא מבקש מבונד לסייע לו במשימה רגישה. על אחד מאיי יפן התנחל דוקטור גרמני מסתורי שבנה טירה על האי. הדוקטור מילא את האי במלכודות ובצמחים רעילים וגרם למותם של אזרחים יפנים רבים. טנאקה מבקש מבונד לחסל את הדוקטור. בונד מבין עד מהרה שהדוקטור הוא לא אחר מאשר אויבו המושבע ארנסט סטאברו בלופלד, אשר רצח את אשתו של בונד. כעת המשימה הופכת לעניין אישי עבור בונד.
טנאקה מסייע לבונד להתחזות ליפני, ומביא אותו אל אי קטן בשם קורו, שם בונד מתגורר בביתה של שחקנית לשעבר ושולת פנינים בהווה בשם קיסי סוזוקי. היא עוזרת לו להתקרב אל האי של בלופלד. בונד נלכד בידי אנשיו של בלופלד, ואירמה בונט, אשתו של בלופלד, מזהה אותו בתור ג'יימס בונד. בונד ובלופלד נאבקים בדו-קרב ובונד מנצח וחונק למוות את בלופלד. לאחר מכן הוא מפוצץ את הטירה כולה. בונד עצמו ניצל מהפיצוץ, אולם סופג מכה חזקה בראשו. קיסי סוזוקי מוצאת אותו במים, ועד מהרה מבינה שהוא איבד את זכרונו כתוצאה מהמכה. מכיוון שהיא מאוהבת בבונד, היא מחליטה לנצל את המצב לטובתה. היא משכנעת את בונד שהוא אכן דייג מקומי והיא אשתו. בונד נותר עמה ובעולם כולו מאמינים שהוא מת. הספר מסתיים כאשר בונד מוצא גזיר עיתון ובו נזכרת המילה "ולידסטוק", מילה זו מעוררת בו זיכרונות נשכחים, והוא מחליט לעזוב את קיסי ולנסוע לוולידסטוק כדי להיזכר מחדש בחייו.
סנסנה
סַנְסַנָּה היא התנחלות דתית במתכונת של יישוב קהילתי בגבול צפון הנגב והר חברון, הממוקם ברובו ממזרח לקו הירוק, אך ממערב לגדר ההפרדה, ומשתייך למועצה אזורית הר חברון ולתנועת אמנה. ביישוב פועל בית ספר יסודי ממלכתי דתי, וסניף של תנועת הנוער בני עקיבא.
מיקום
מצפון, מעברה השני של גדר ההפרדה מצויים הכפר רמאדין וההתנחלות אשכולות. קיבוץ כרמים והיישובים מיתר וכרמית מצויים דרומית־מזרחית לסנסנה. מדרום-מערב לסנסנה מצוי היישוב לקיה ומצפון-מערב נמצא קיבוץ להב.
היסטוריה
בשנת 1997 הוקמה במקום היאחזות נח"ל בהתאם להחלטה 2049 של הממשלה ה-27 מ-23 במאי 1997. לאחר כשנה החליטה הממשלה על הקמת יישוב הקבע בתחום מועצה אזורית בני שמעון, אך בפועל היישוב הוקם מעבר לקו הירוק. ביום העצמאות ה'תשנ"ט, 21 באפריל 1999 הגיעה קבוצת הקבע הראשונה, ובפברואר 2000 אוזרח המקום. מבין המקימים של היישוב נמצא גם רוני פלמר שלאחר מכן הקים את תנועת אור בשנת 2002 לצורך סיוע והקמה של יישובים נוספים.
בשנת 2001 נסלל כביש הגישה ליישוב, בשנת 2005 התחילה בניית הקבע בשנת 2007 הוקמה "טיילת האחים".
בשנת 2007 דנה הוועדה המחוזית של מחוז דרום בתוכנית מתאר של היישוב, אולם החליטה שלא ניתן לאשרה מכיוון שהיישוב לא נמצא בתחום אחריותה והעביר את הטיפול למועצת התכנון העליונה במנהל האזרחי. בתחילת 2012 החליטה המועצה לדחות את התוכנית מכיוון שהוגשה כהרחבה של אשכולות, אשר היו לה, לדעתה, די והותר עתודות תכנוניות, מועצה. בעקבות זאת, ב-23 באפריל 2012 החליט צוות שרים בראשותו של ראש הממשלה, בנימין נתניהו, לפעול להסדרת המעמד של סנסנה כיישוב עצמאי. בעקבות זאת, אושרה תוכנית מתאר ליישוב ביולי 2014 ועתירה לבג"ץ נגד האישור נדחתה.
ישראל גונזאלס
ישראל חואקין גונזאלס נונייס (בספרדית: Israel Joaquín González Nuñez; נולד ב-16 בפברואר 1975) הוא מאמן כדורסל ספרדי המאמן את קבוצת הבונדסליגה והיורוליג הגרמנית אלבה ברלין.
קריירת אימון
ב-2021 מונה למאמן ראשי לאחר שלא חודש חוזהו של גארסיה. הוא זכה בעונת 2021/2022 בדאבל, לאחר שזכה עם אלבה בגביע ובאליפות.
אליזבת רונה
אליזבת רונה (באנגלית: Elizabeth Rona; בהונגרית: Róna Erzsébet; בודפשט, 20 במרץ 1890 – 27 ביולי 1981) הייתה כימאית גרעינית יהודייה-הונגרייה, ידועה בעבודתה עם איזוטופים רדיואקטיביים.
תמצית
לאחר פיתוח שיטה משופרת להכנת דגימות פולוניום, זכתה רונה להכרה בינלאומית כמומחית מובילה בהפרדת איזוטופים והכנת פולוניום. בין השנים 1914–1918, במהלך לימודי הפוסט-דוקטורט שלה עם ג'ורג' דה הוושי, היא פיתחה תאוריה לפיה מהירות הדיפוזיה תלויה במסת הנוקלידים. מכיוון שזוהו אז רק כמה יסודות אטומיים, האישור שלה לקיומו של "אורניום-Y" (המכונה כיום בשם תוריום -231) הייתה תרומה מרכזית לכימיה הגרעינית. פרס האייטינגר (Haitinger Prize) הוענק לה ולשותפתה במחקר על ידי האקדמיה האוסטרית למדעים בשנת 1933.
לאחר שהיגרה לארצות הברית בשנת 1941 בגיל 51, הוענקה לה מלגת קרנגי (Carnegie Fellowship) כדי להמשיך במחקריה וסיפקה מידע טכני על שיטות הפקת הפולוניום שלה לפרויקט מנהטן. מאוחר יותר בקריירה שלה, הפכה לפרופסורית לכימיה גרעינית ב"מכון אוק רידג' ללימודי גרעין" (Oak Ridge Institute of Nuclear Studies) ואחרי 15 שנים שם עברה ל"מכון למדעי הים" (Institute of Marine Sciences) באוניברסיטת מיאמי. גם באוק רידג' וגם במיאמי המשיכה בעבודתה בנושא גאוכרונולוגיה של אלמנטים בקרקעית הים ובתיארוכים רדיומטריים. היא הוכנסה לאחר מותה להיכל התהילה של נשים בטנסי (Tennessee Women's Hall of Fame) בשנת 2015.
ביוגרפיה
אליזבת רונה נולדה ב-20 במרץ 1890 בבודפשט, הונגריה, לאידה (לבית מאהלר) ולשמואל רונה. אביה היה רופא יהודי משגשג שעבד עם לואי וויקהאם ועם הנרי-אוגוסט דומיניצ'י, מייסדי הטיפול ברדיום, כדי להציג את הטכניקות בבודפשט, והתקין שם את אחת ממכונות הרנטגן הראשונות. אליזבת רצתה להיות רופאה כמו אביה, אך שמואל האמין שקשה מדי לאישה להשיג תואר כזה בימים ההם. על אף שאביה נפטר כבר כשהייתה בשנה השנייה באוניברסיטה, הוא עודד אותה ודרבן את התעניינותה תמיד במדע כבר מגיל צעיר. היא נרשמה לפקולטה למדעים באוניברסיטת בודפשט, למדה כימיה, גאוכימיה ופיזיקה, וקיבלה את הדוקטורט (PhD) בשנת 1912.
קריירה מוקדמת
רונה החלה את הכשרתה בפוסט-דוקטורט בשנת 1912 במכון לפיזיולוגיה של בעלי חיים בברלין ובמכון אגודת הקייזר וילהלם, למדה על שמרים כחומר מגיב (מגיב או ריאגנט (באנגלית: Reagent) הוא כל חומר המשתתף בתגובה כימית). בשנת 1913 עברה למכון קרלסרוהה לטכנולוגיה, עבדה בהנחייתו של קאזימיר פאיאנס (כימאי ממוצא יהודי-פולני), מגלה האיזוטופים, במשך שמונת החודשים הבאים. במהלך הקיץ של 1914, למדה ביוניברסיטי קולג' לונדון, אך חזרה לבודפשט עם פרוץ מלחמת העולם הראשונה. בקבלת מישרה בראש במכון לכימיה של בודפשט, היא השלימה מאמר מדעי על "הדיפוזיה של ראדון במים". בעבודה עם ג'ורג' דה הוושי התבקשה לאמת אלמנט חדש שנקרא באותה תקופה אורניום-Y, המכונה כיום Th-231. אף על פי שאחרים לא הצליחו לאשר את היסוד, רונה הצליחה להפריד בין האורניום-Y מהאלמנטים המפריעים, והוכיחה שמדובר בפולט בטא (פליטת β) עם מחצית תקופת חיים של 25 שעות. האקדמיה ההונגרית למדעים פרסמה את ממצאיה. רונה טבעה לראשונה את המונחים תוויות איזוטופ (Isotope labels) ועקיבות (Isotopic tracer) במהלך מחקר זה, וציינה כי מהירות הדיפוזיה תלויה במסת הגרעינים. אף על פי שזה נכלל רק בהערת השוליים, זה היה הבסיס להתפתחותם של מחקרים של ספקטרומטר מסה והמים הכבדים שביצעו מאוחר יותר מדענים אחרים. בנוסף לבקיאותה המדעית, רונה דיברה אנגלית, צרפתית, גרמנית והונגרית. כאשר הוושי עזב את בודפשט, בשנת 1918 הציע פרנץ טאנגל, ביוכימאי ופיזיולוג ידוע מאוניברסיטת בודפשט, משרת הוראה לרונה. היא לימדה כימיה סטודנטים נבחרים שטאנגל חש כי אין להם ידע מספיק כדי להשלים את עבודת הקורס, והפכה לאישה הראשונה שלימדה כימיה ברמה אוניברסיטאית בהונגריה.
הדירה בה התגוררה רונה עם אמה נתפסה עם הכרזת הרפובליקה הסובייטית ההונגרית בהונגריה בשנת 1919. בגלל חוסר היציבות הפוליטית והרדיפה של בעלי אהדה קומוניסטית במהלך "הטרור הלבן" הנגדי, אחרי נפילת הרפובליקה, העבודה הרבה במכון, שהלכה וגברה, נפלה על רונה. כאשר הוצע לה תפקיד, בשנת 1921, לחזור לדאהלם ולמכון אגודת הקייזר וילהלם על ידי אוטו האן, התפטרה רונה בבודפשט. היא הצטרפה לצוות של האן בברלין כדי להפריד בין יוניום (המכונה כיום Th-230) לבין אורניום. ההיפר-אינפלציה ברפובליקת ויימאר אילצה את מעבר שלה ל"מכון לסיבי הטקסטיל" של מכון הקייזר וילהלם, מכיוון שמחקר מעשי כזה הייתה העבודה היחידה שהותרה באותה עת. מחקר תאורטי ללא יישום חיוני לא היה בראש סדר העדיפויות. הכשרתה אפשרה לה לחזור להונגריה יציבה יותר פוליטית ולקבל משרה במפעל טקסטיל שם בשנת 1923. עבודה זו לא עיניינה אוחתה ועד מהרה עזבה. היא הצטרפה לצוות "המכון לחקר הרדיום בווינה" (Institut für Radiumforschung) בשנת 1924 לבקשתו של סטפן מאייר. המחקר שלה שם התמקד ב"מדידת הספיגה וטווח קרני המימן", וכן בפיתוח פולוניום כחומר רדיואקטיבי חלופי לרדיום.
אוסטריה
כבר בשנת 1926 כתב מאייר לאירן ז'וליו-קירי והציע לרונה לעבוד איתה כדי ללמוד כיצד המעבדה שלו בווינה תוכל להכין דגימות פולוניום משלה. ברגע שהנס פטרסון (1888–1966) שהיה פיזיקאי ואוקיינוגרף שוודי הצליח להבטיח כספים לתשלום הוצאותיה של רונה, ז'וליו-קירי איפשרה לה לבוא וללמוד הפרדת פולוניום במכון קירי בפריז. רונה פיתחה שיטה משופרת להכנת מקורות פולוניום וייצור פליטת אלפא (קרינת α). וזכתה להכרה כמומחית בתחום, היא הביאה את הכישורים הללו למכון רדיום יחד עם דיסק קטן של פולוניום. דיסק זה אפשר לרונה ליצור דגימות מעבדה של פולוניום, ששימשו בחלק ניכר מהמחקרים הבאים של המכון.
הכישורים שלה היו מבוקשים מאוד והיא יצרה שיתופי פעולה רבים בווינה. עבדה עם אוולד שמידט על שינוי שיטת אידוי הפולוניום של פול בונה-מורי (Paul Bonét-Maury); עם מריאטה בלאו על "תחליבי צילום של קרני מימן" ועם הנס פטרסון. בשנת 1928 ביקש ממנה פטרסון לנתח דגימה של משקעים בקרקעית הים כדי לקבוע את תכולת הרדיום שלה. מכיוון שהמעבדה שעבדה בה בווינה הייתה מזוהמת לבדיקה, היא לקחה את הדגימות למעבדה האוקיינוגרפית על "תחנת המחקר הימי בורנו" (Bornö hydrografiska fältstation) על האי Stora Bornö בפיורד Gullmarsfjorden, בשוודיה, אשר תהפוך ליעד המחקר הקיץ שלה במשך 12 השנים הבאות. הניתוחים שלה עם הפיזיקאית האוסטרית ברטה קרליק (Berta Karlik) על מחצית תקופת החיים של אורניום, תוריום ואקטיניום, זיהוי תיארוך רדיומטרי וטווחי חלקיקי אלפא אלמנטריים. בשנת 1933, רונה וקרליק זכו בפרס הייטינגר של האקדמיה האוסטרית למדעים. בשנת 1934 חזרה רונה לפריז ולמדה אצל ז'וליו-קירי שגילתה את הרדיואקטיביות מלאכותית (Induced radioactivity). זמן קצר לאחר מכן נפטרה קירי וגם רונה חלתה, אך היא הצליחה לחזור לווינה בסוף השנה שלאחר מכן כדי לחלוק את מה שנלמד עם קבוצת חוקרים המורכבת מפטרסון, אליזבת קארה-מיכאילובה וארנסט פוין, ששימש כעוזר של המדענית הנורווגית אלן גלדיץ' באותה תקופה. מחקריהם התמקדו בההשפעה הנגרמת מהפצצת רדיונוקלידים בנייטרונים. בשנת 1935 רונה איחדה חלק ממערכות היחסים הזו, עבדה על האי סטורה בורנו, אחר כך ביקרה את גלידיץ' באוסלו, אחר כך נסעה לקופנהגן כדי לפגוש את הוושי, ומאוחר יותר לקאלהובודט (Kålhuvudet) בשוודיה כדי להיפגש עם קרליק ופטרסון. אחד הפרויקטים שעליהם עבדה הקבוצה במשך כמה שנים היה לקבוע אם יש קשר בין עומק המים לתכולת הרדיום, ומחקר מי הים שלהם העריך את ריכוז היסודות במי הים שנאספו ממקומות שונים.
הגירה
אל מול ההתמודדות עם הקומוניזם מחד גיסא והמעורבות הנאצית בהונגריה במלחמת העולם השנייה מאידך גיסא, בתחילת 1941 השיגה רונה אשרת תייר וברחה לארצות הברית. במשך שלושה חודשים הייתה מובטלת ואף נחשדה שהיא מרגלת, על אף שביקשה עזרה ממדענים שעבדה איתם באירופה כדי למצוא עבודה. בפגישה של האגודה הפיזיקלית האמריקאית היא פגשה את הפיזיקאי היהודי-אוסטרי קרל הרצפלד, שעזר לה להשיג משרת הוראה ב"אוניברסיטת טריניטי וושינגטון" (Trinity Washington University) בוושינגטון הבירה. במהלך תקופה זו הוענקה לה מלגת קרנגי למחקר במכון קרנגי למדע במעבדה הגאופיזית בעבודה על ניתוח מי ים ומשקעים. בין השנים 1941–1942 היא ניהלה עבודות בקרנגי בשיתוף עם המכון האוקיינוגרפי בוודס הול, ומדדה את כמות הרדיום במי הים ובמי הנהר. המחקר שלה, שהושלם בשנת 1942, הראה כי היחס בין רדיום לאורניום היה נמוך יותר במי ים וגבוה יותר במי הנהרות.
לאחר שחזרה מביקור קיץ בלוס אלטוס בקליפורניה, קיבלה רונה מברק מעורפל ממכון האופטיקה של אוניברסיטת רוצ'סטר בעניין עבודות למען המלחמה ובנושא הפולוניום, אך לא נמסרו לה פרטים על המטלה. כשרונה הגיבה, כי היא תהיה מעוניינת לעזור במאמץ המלחמתי, אך יש לה בעיות הגירה, הופיע במשרדה איש שהזדהה כבריאן אובראין והסביר את מהות העבודה הסודית: פרויקט מנהטן. הם הציעו לקנות את שיטת הפקת הפולוניום שלה ונתנו הוראות ספציפיות לסוג העוזרים שהיא תשתמש בהם. מעמדה ללא אזרחות אמריקאית לא מנע ממנה לעבוד במשרד למחקר ופיתוח מדעי (OSRD), לו העניקה את שיטותיה ללא תמורה. לפני פרויקט מנהטן, נעשה שימוש בפולוניום רק בדגימות קטנות, אך הפרויקט הציע להשתמש הן בפולוניום והן בבריליום כדי ליצור תגובה שמאלצת נייטרונים להיפלט ולהצית את תגובת הביקוע הנדרשת לנשק גרעיני (פצצת האטום). מפעלי פלוטוניום הוקמו על בסיס המפרט שלה לגבי הדרוש לעיבוד האלמנטים. הם נבנו במדבר ניו מקסיקו במעבדה הלאומית לוס אלמוס, אך לרונה לא נמסרו פרטים.
מאוחר יותר
רונה המשיכה ללמד עד שנת 1946 בטריניטי. בשנת 1947 החלה לעבוד במעבדה הלאומית ארגון. עבודתה שם התמקדה בתגובות לחילוף יונים והיא פרסמה כמה עבודות עבור הוועדה לאנרגיה אטומית של ארצות הברית. בשנת 1948 היא הפכה לאזרחית אמריקאית. בשנת 1950 החלה בעבודת מחקר במכון אוק רידג' ללימודי גרעין בתור כימאית וכמדענית בכירה במחקרי גרעין. במהלך תקופה זו שיתפה פעולה עם אוניברסיטת טכסס A&M בנושא הגאוכרונולוגיה של משקעי קרקעית הים, ותיארכה דגימות ליבה על ידי אומדן ההתפרקות הרדיואקטיבית שלהן. היא פרשה מאוק רידג' בשנת 1965 ועברה לעבוד באוניברסיטת מיאמי בתפקיד הוראה ב"מכון למדעי הים" שם עבדה במשך עשור. רונה פרשה בפעם השנייה בשנת 1976 וחזרה לטנסי בסוף שנות ה-70.
היא הוציאה ספר בשנת 1978 על שיטות מעקב הרדיואקטיביות שלה. שמה צוין בציר זמן של נשים במדע (Timeline of women in science)
רונה נפטרה ב-27 ביולי 1981 באוק רידג', טנסי.
מורשת
אליזבת רונה לא קיבלה הכרה מלאה על הישגיה בתקופת חייה. היא הוכנסה לאחר מותה להיכל התהילה של נשים בטנסי בשנת 2015. בשנת 2019 קיבלה סוף סוף הנצחה והספד בניו יורק טיימס, כחלק מהסדרה (Overlooked (obitation feature.
לפטננט של האדמירליות
לֶפְטֶנֶנְט של האדמירליות (באנגלית: Lieutenant of the Admiralty) הוא כיום תפקיד כבוד המוחזק על ידי אדמירל בכיר בדימוס של הצי המלכותי הבריטי. הוא משמש ממלא מקומו הרשמי של הלורד אדמירל העליון, תפקיד אותו נושאת המלכה מאז 1964. את משרת הלפטננט יצר הנרי השמיני ב-1545. בין שאר תפקידיו הוא עמד בראש "מועצת הצי" של האדמירליות, שלימים הוחלף שמה למִנְהֶלֶת הצי (Navy Board).
ב-1801 אוחדו תפקידי לפטננט האדמירליות והתת-אדמירל של הממלכה המאוחדת, ונושא המשרה המשולבת היה השני במעמדו בצי המלכותי.
תל מחוז
תֵּל מָחוֹז או תל אל-סולטאן (באנגלית: Tel Mahoz או Tell es sultan) הוא אתר ארכאולוגי שהיה מאוכלס בתקופות קדומות ומאוחרות יותר כחלק ממערכת יישובים שבין יבנה ליבנה ים. לדעת כמה חוקרים המקום מזוהה עם העיר מֻאחַזֻ המוזכרת במכתבי אל-עמארנה מכתב 298. במכתב זה כותב יַפַּעוּ מושל גזר לאמנחותפ הרביעי ומתלונן שאחיו הצעיר נכנס למאחז ונתן את ידיו לעפירו וכן כאחת הערים לאורך דרך הים שנכבשו על ידי רעמסס השני
התל נמצא בתחומי גן לאומי נחל שורק, מזרחית לכביש 4 וכ-350 מטר מערבית לנחל שורק, בסמוך לשפך נחל גמליאל לנחל שורק. באזור שרידים לגשר קדום מעל שורק שכנראה שימש כחלק מהדרך שבין יבנה ליבנה-ים, היום נותרו מהגשר רק כמה אבנים גדולות הפזורות במקום. ב-1952 נסקר התל לראשונה על ידי הארכאולוג משה דותן ונמצאו בו עדויות ליישובים בתקופת הברונזה הקדומה, התיכונה II, המאוחרת, תקופת הברזל I-II, הפרסית וההלניסטית.
לדברי הגאוגרף וחוקר המשנה, בן-ציון סגל, תל מחוז אשר מוזכר כ"מחוז יבנה" במקורות היהודיים מימי בית שני ואילך היה חלק מהעיר יבנה הקדומה - לדבריו "מחוז" מהווה מתקופת המקרא מילה נרדפת ל"נמל", כאשר ערי החוף יישבו בריחוק מסוים משפת הים והנמל של אותן ערים (שהכיל סביבו אזור מגורים ליושבי הנמל) היה בחוף עצמו מבודד מהעיר שאליה התייחס עד שהפך ליישוב נפרד בפני עצמו, כך שלטענתו "מחוז" הייתה הנמל של יבנה העתיקה שבהדרגתיות הפכה לעיר קטנה נפרדת (עליה התייחסו התנאים רבי יוסי, רבי שמעון ורבי יוחנן כמקום מוצאם - "המחוזי").
כיום התל מכוסה בחולות נודדים, צמחית חולות, ושרידי בוסתנים. במקום אחד מהריכוזים הבודדים בישראל של שיטה מלבינה ועץ שיזף שכנראה נשתלו בידי התושבים הקדומים כפי שנעשה לאורך מישור החוף הדרומי.
נער משום מקום
נער משום מקום (באנגלית: Nowhere Boy) הוא סרט ביוגרפי בהפקה בריטית-קנדית משנת 2009, בבימויה של האמנית סם טיילר-ג'ונסון. הסרט מספר אודות חיי ההתבגרות של המוזיקאי ג'ון לנון, וההקמה של להקת "החוצבים" שקדמה לביטלס. התסריט מבוסס על הביוגרפיה שכתבה אחותו למחצה של לנון ג'וליה ביירד, "לדמיין את זה: לגדול עם אחי ג'ון לנון". הסרט שנקרא על שם השיר "Nowhere Man" של הביטלס, יצא לאקרנים בארצות הברית ב-8 באוקטובר 2010, בד בבד עם חגיגות יום השנה ה-70 להולדתו של לנון. בישראל יצא הסרט ב-18 במרץ 2010.
הפקה
חלק מהסרט צולם בליברפול, בתמיכתה של אלמנתו יוקו אונו, וחלקים נוספים צולמו גם בבלקפול ובמערב לונדון. הקרנת בכורה חגיגית אירעה ב-29 באוקטובר 2009 בפסטיבל קולנוע בלונדון. הסרט קיבל מימון של מפעל הפיס הבריטי בסך של 1.2 מיליון פאונד, עם תוספת של 35,500 ₤ מקרן הפיתוח של הסרט עבור התסריט. הסרט קיבל גם מענק מערוץ 4 הבריטי.
אהרון ג'ונסון, הגיבור בן ה-19 של הסרט, והבמאית בת ה-42 סם טיילור ווד נישאו והולידו בת לאחר שהתאהבו על הסט.
דבר המבקרים
הסרט קיבל בעיקר ביקורות חיוביות. אתר Rotten Tomatoes המשקלל ביקורות קולנוע העניק לסרט ציון של 6.9 מתוך 10, וציין שרוב המבקרים מסכימים ש"אין לצופים לצפות לתובנות מוזיקליות, אך מבט זה על נערותו של ג'ון לנון נעשה מתוך גישה מרוסנת, מאופקת ובליווי משחק נהדר של אהרון ג'ונסון". מבקר אתר עכבר העיר כתב כי "רגעים רבים בסרט נותנים לכם כנפיים, אבל לא מצטברים למסה שממנה אפשר להתחיל לעוף ..."נער משום מקום" משוחק טוב, מצולם טוב ומדי פעם סוחט טוב את הדמעות. הוא בוודאי לא נמצא איפה שנמצאים הגאונים, אלא בתוך מסגרת סיפורית מוקפדת ומסודרת".
פסקול
הפסקול כולל כמה מהשירים שנוגנו על ידי להקת החוצבים (The Quarrymen) בתקופה המתוארת בסרט. השירים הוקלטו מחדש עבור הסרט בביצועו של ג'ונסון (המגלם את לנון בסרט) ותומאס סאנגסטר (המגלם את פול מקארטני). מפיקי הסרט ערכו משא ומתן עם יוקו אונו על זכויות השימוש בשיר של לנון "אמא". צמד זמרי האלקטרוניקה "Goldfrapp" סיפקה את הפסקול האינסטרומנטלי לסרט. הפסקול יצא לחנויות על ידי חברת סוני בחודש דצמבר 2009 בפורמט של שני תקליטורים.
רשימת השירים
דיסק 1:
דיסק 2:
בוב שול
רוברט קייזר "בוב" שׁוּל (באנגלית: Robert Keyser "Bob" Schul; 28 בספטמבר 1937) היה אתלט עבר אמריקאי, אלוף אולימפי (טוקיו 1964) בריצת 5000 מטר והאמריקאי היחיד שזכה אי פעם במדליית זהב אולימפית במרחק זה.
ביוגרפיה
שול נולד וגדל בחווה חקלאית בווסט מילטון, אוהיו, ארצות הברית. כבר מילדותו סבל ממחלת האסתמה. ב-1956, עם סיום לימודי התיכון, המשיך לימודיו באוניברסיטת מיאמי שבאוהיו. עם סיום לימודיו ב-1959 התגייס שול לחיל האוויר והקדיש את שנתו הראשונה בצבא לקורסים צבאיים.
1960
ב-1960 הוצב בבסיס חיל האוויר אוקסנרד שבקליפורניה תחת פיקודו של מקס טרואה, שהיה אף הוא רץ למרחקים ארוכים אולימפי, שהתחרה בריצת 10,000 מטר באולימפיאדת רומא (1960). מקס עודד את שול לחזור להתאמן ואף הכיר לו מאמן ריצה, מיהלי איגלוי מהונגריה.
באליפות ארצות הברית שנערכה בבייקרספילד, קליפורניה שנערכה באותה שנה סיים במקום חמישי בריצת 1500 מטר בתוצאה של 3:55 דקות.
1961
באליפות ארצות הברית שנערכה בניו יורק זכה במדליית ארד בריצת 3000 מטר מכשולים
1962
לאחר תקופת אשפוז של 3 חודשים בבית חולים צבאי עקב מחלת הנשיקה חזר שול להתאמן וזכה במדליית זהב בריצת 3 מייל באליפות ארצות הברית באולם בתוצאה של 13:39.3 דקות.
1963
במשחקים הפאן-אמריקאיים שנערכו בסאו פאולו, ברזיל זכה במדליית ארד בריצת 5000 מטר בתוצאה של 14:29.21 דקות, אחרי אוסוולדו סוארז מארגנטינה (14:25.81 דקות) וצ'רלי קלארק מארצות הברית (14:27.16 דקות). שול הגיע להישג זה למרות קרע חלקי בשריר הסוליה.
1964
בתחילת השנה זכה בריצת 3 מייל באולם בשיא ארצות הברית ובתוצאה השנייה בטיבה בעולם של 13:31.4 דקות. בתחרות שנערכה בקומפטון, קליפורניה, ארצות הברית בריצת 5000 מטר קבע שיא לאומי חדש של 13:38.0 דקות.
באליפות ארצות הברית שנערכה בניו ברנזוויק, ניו ג'רזי זכה במדליית זהב בריצת 5000 מטר בשיא אליפות חדש של 13:56.2 דקות, לפני גארי לינדגרן (13:58.6 דקות) וג'ים ביטי  (14:06.0 דקות).
בתחרות שנערכה בוודלנד-הילס, קליפרניה, בסוף אוגוסט אותה שנה קבע בריצת 2 מייל שיא עולם חדש של 8:26.4 דקות).
אלוף אולימפי
חודשיים לאחר מכן, באולימפיאדת טוקיו (1964) זכה במדליית זהב בריצת 5000 מטר בתוצאה של 13:48.8 דקות, לפני הרלד נורפות' מגרמניה (13:49.6 דקות) וביל דלינג'ר  מארצות הברית (13:49.8 דקות). התחרות התקיימה במזג אוויר גשום ועל מסלול בוצי. היה זה הניצחון הראשון והיחיד של ספורטאי אמריקאי במרחק זה במשחקים האולמפיים.
1965
באליפות ארצות הברית שנערכה בסן דייגו, קליפורניה זכה במדליית זהב בריצת 3 מייל בשיא לאומי חדש של 13:10.4 דקות, לפני נוויל סקוט מניו זילנד (13:10.8 דקות) ורון לאריו  מארצות הברית (13:11.4 דקות).
בתחרויות באירופה קבע שול את התוצאות הטובות ביותר שלו בריצת 1500 מטר (3:40.7 דקות) ובריצת 3000 מטר (7:59.9 דקות).
1967
ב-1967 הודיע שול על חזרתו לאימונים.
1968
במבחנים האמריקאים לאולימפיאדת מקסיקו סיטי שנערכו ליד אגם טאהו סיים במקום חמישי בריצת 5000 מטר, על אף התקף אסתמה במהלך הריצה שגרמה לו להתעלף על קו הסיום ולא נכלל בנבחרת האמריקאית למשחקים האולימפיים.
על אף ששול פרש מספורט תחרותי בגיל 31 הוא המשיך לרוץ עד גיל 60 ודורג בנבחרת המובילה של הרצים למרחקים ארוכים המבוגרים של ארצות הברית.
חיים אישיים
ב-1971 נסע לשנה למלזיה שם קיבל משרת מאמן. ב-1972 חזר לאוהיו ועסק באימון אתלטים. ב-1978 החל שול לעבוד כמאמן כושר בבסיס חיל האוויר רייט-פטרסון שליד דייטון, אוהיו. ב-1996 הועסק שול על ידי אוניברסיטת רייט כמאמן של נבחרת מקצועות הריצה והשדה של האוניברסיטה וב-2007 פרש לגמלאות.
שועל זאבי
שועל זאבי (שם מדעי: Dusicyon) הוא סוג נכחד של כלב דמוי-שועל שהכיל 3 מינים אשר חיו לאורך דרום אמריקה הדרומית בין אורוגוואי, צ'ילה וארגנטינה עד לארץ האש והם התקיימו בין סוף הפליוקן עד להולוקן. המין הידוע ביותר בסוג הוא שועל פוקלנדי שהתקיים באיי פוקלנד עד שנכחד לחלוטין ב-1876. בעבר הוא נחשב למין היחידי בסוג עד לגילוי מאובני 2 מינים חדשים בארגנטינה במהלך המאה ה-17.
השועל הזאבי הוא סוג הקרוב לסוג שועל דרום-אמריקני בו מינים החיים לאורך פטגוניה ולסביבות הרי האנדים וכן לסוגים שועל הסרטנים, שועל קטן אוזן וזאב היער. מספר חוקרים רואים בו קרוב מעט לסוג כלב אך ישנם מחלוקות גדולות על המיון. במראהו הוא נראה דומה לזאב או תן אך קטן בהרבה.
השועלים האחרונים מהסוג נכחדו עקב המתיישבים של איי פוקלנד אשר הרגו אותם מחשש שיטרפו את גידוליהם ועקב התפשטות החקלאות.
שאמי קבב
שאמי קבב (בהינדי: शामी कबाब; באנגלית: Shaami Kebab) היא קציצה מתובלת העשויה מבשר טחון ונחשבת לנפוצה בהודו, פקיסטן ובנגלדש.
המאכל מורכב מעוף או בשר, גראם מסאלה, בצל, כורכום, צ'ילי, נענע, פלפל שחור, זנגביל, קינמון, ציפורן, עלי דפנה, חומוס וביצה שאותם טוחנים, מערבבים יחד ואופים או צולים.
נהוג להגיש את הקינוח בתקופת הרמדאן, בעיד אל פיטר, כאוכל רחוב, אך בעיקר בחתונות, פסטיבלים ובאירועים דתיים כשהוא חם.
מלבד הגרסה הבשרית, קיימת גם גרסה צמחונית והוא נפוץ בדאקה, פנג'אב, קשמיר, אוטר פראדש וסינד.
כיכר העצמאות (נתניה)
כיכר העצמאות היא הכיכר המרכזית של העיר נתניה.
היסטוריה
בינואר 1935 הוכרז על קריאת הרחבה המרכזית בעיר נתניה, שליד בית המוסדות שכללה את משרדי המועצה, לכבודו של הנציב העליון הבריטי ארתור ווקופ כאות הוקרה על סיועו בסלילת כבישים וייבוש הביצה ליד נתניה.
הרחבה מוקמה ממזרח לגן שהוקם בעיר. בחנוכת הגן נכח הנציב העליון ווקופ. בעת חנוכתו תואר הגן בעיתונות:
בשנת 1946 קיימה עירית נתניה תחרות לעיצוב הככר, בה זכתה במקום הראשון תוכניתם של י. גבירצמן וי. ניסנוביץ. העבודות על פי התכנית החדשה החלו במאי 1947. על פי התכנית החדשה הוקטן הגן כדי להגדיל את הרחבה, וסביבת הרחבה הוקצתה להקמת פסאז של חנויות.
במאי 1949 לכבוד חגיגות יום העצמאות הראשון של מדינת ישראל שונה שמה של הכיכר ל"כיכר העצמאות".
העבודות על הכיכר נמשכו למעלה מעשור. בתחילת 1959 הוחל בהקמת אתר זיכרון לנופלים במערב הרחבה. בשנת 1961 הוצב פסל של משה ציפר להנצחת הנופלים במלחמת העצמאות בתכנונם של האדריכלים אברהם יסקי ושמעון פובזנר. באותה שנה הוחל בעבודות על החלק המזרחי של הכיכר.
בשנת 1973 הוצבה המזרקה בצורת חבצלת החוף, שעוצבה ופוסלה על ידי האמן יצחק שמואלי, ואפיינה את הכיכר ואת העיר. המזרקה נראית בפתיח של חלק מפרקי סדרת הטלוויזיה Here we are. בשנת 1985 נבנה מדרחוב הרצל ששינה את פני הכיכר, ובשנות ה-90 חוברה אליה הטיילת העירונית. שני מהלכים אלו כללו ביטול של הכביש שסבב את מרבית הכיכר ויצירת מדרכה רצופה מהכיכר אל המדרחוב, ואל הבניינים המקיפים את הכיכר.
ב-17 ביוני 2011 אירע בבניין מס' 5 בכיכר פיצוץ בעקבות דליפת גז. הפיצוץ גרם לארבעה הרוגים וכ-90 פצועים, ולנזק רב ברכוש. לאחר כחצי שנה, עיריית נתניה כיסתה את הבניין.
במהלך שנת 2012 עברו כיכר העצמאות ומדרחוב הרצל הסמוך שיפוץ נרחב, בתכנון ד"ר עדנה ישי-וילסון; מזרקת חבצלת החוף הועברה אל טיילת הראשונים, במקומה הוצבו מזרקה עם מסכי מים וזרנוקי מים צבעוניים, בריכה אקולוגית ומתקן אינטראקטיבי הכולל מסכי LED גדולים.
אודות הככר
בסמוך לכיכר שוכן קולנוע אסתר שמלבד לצפייה בסרטי קולנוע, שימש בעבר את תושבי העיר, כאולם הנשפים שלהם. ובתקופת המנדט הבריטי שימש לתצפית אצ"ל והסתרה של מעפילים בקולנוע עצמו.
בכיכר העצמאות קיימת באופן קבוע במה המיועדת למופעי חוצות. הכיכר היא מוקד למשיכת תיירים בנתניה ומהווה את המקום המרכזי לקיום אירועים בעיר.
מלון גולדאר הממוקם בכיכר אשר היה נטוש במשך כעשור, נרכש על ידי רשת מלונות פתאל והפך למלון ממותג בשם "לאונרדו פלאזה".
פאול הקר
ראשית חייו
תשוקתו לאמנות התפתחה בהדרגה, החל מהגימנסיה בנוישטאדט בשלזיה, שם היה ידוע ברישומיו ובקריקטורות של המורים שלו.
בשנת 1874,הוא הפך לתלמיד באקדמיה לאמנויות יפות במינכן, בה למד עד לאביב 1879. המדריך המשפיע ביותר שלו היה וילהלם פון דיץ, שליווה אותו מציור הז'אנר לסגנון אימפרסיוניסטי יותר.
בשנת 1882 הוא יצא למסע ארוך שכלל ביקורים בפריז, בהולנד, בהולשטיין, בנמלי הים הגרמניים ואז חזרה למינכן, שם התיידד עם פריץ פון אוהדה, ברונו פיגליין ומקס ליברמן. בשנה שלאחר מכן הציג בתערוכת האמנות הבינלאומית במינכן, ואז נסע שוב לפריז ולהולנד. בין השנים 1884–1888 הוא חי בברלין, אך חזר למינכן והחל לצייר בצבעים טבעיים עם אפקטים של תאורה חזקה.
האקדמיה במינכן
בשנת 1891, בגיל 36, מונה לאקדמיה במינכן, שם החליף את פרידריך אוגוסט פון קולבך, שהתפטר בפתאומיות. הוא היה המורה הראשון באקדמיה שלקח את תלמידיו לטיולי שטח, שנמשכו לעיתים קרובות שבועיים.
הקר היה המודרניסט הראשון באקדמיה. אבל הוא לא לימד מודרניות אלא עודד אנשים לראות ולמצוא דברים בעצמם. "פאול הקר לימד את תלמידיו את האמנות של בית הספר ברביזון, את האימפרסיוניסטים והנאו-אימפרסיוניסטים כמו גם את הזרמים החדשים מדכאו.
הכישרונות הצעירים הטובים ביותר במינכן באותה תקופה התכנסו סביב הקר, מורה אידיאלי שמעולם לא כפה את עצמו למען הסמכות הפרופסורית, וחשף בתלמידיו את הצד הטוב. הוא קירב את התלמידים בינם לבין עצמם, וכן קירבם למורים. הקמת בית הספר שלו התרחשה מעצמה. בשנת 1899 התפרסמה הקבוצה הצעירה בפעם הראשונה בגלאספלסט במינכן וחזרה בכל שנה עם יצירות עשירות". בשל השפעתו הנרחבת על ההחלטות בתחום האמנות של פרנץ פון לנבאך, ניתן מעט מאוד שטח תצוגה לכל אמנות שנראתה כמודרנית. בשנת 1892, זמן קצר לאחר שמונה לפרופסור, הניעה בעיה זו את הקר להיות אחד החברים המייסדים של הזצסיון במינכן והוא שימש כמזכיר הקבוצה. הזצסיון עורר בסופו של דבר השראה לתנועות דומות בברלין ובערים אחרות.
שערורייה
בשנת 1897 פרצה שערורייה כשנפוצה שמועה כי הקר השתמש בזונה גברית כמודל לציור של המדונה. בסופו של דבר, השערורייה נעשתה אישית יותר במהותה, והוא בחר להתפטר מהאקדמיה.
לאחר מכן נסע לקאפרי, שם שהה בווילה ליסיס, ביתו של התעשיין והמשורר ז'אק ד'אדלווארד-פרסן, שעזב את פריז בעקבות שערורייה אחרת. בעודו שם צייר הקר כמה פורטרטים של המאהב של פרסן, נינו סזריני, דוגמן מקצועי. ב־1904 שתי השערוריות נשכחו במידה רבה (מגזין "יוגנד" אף פרסם את אחד מדיוקנאותיו "נינו" - גרסה לבושה לחלוטין) והוא הצליח לחזור ללנגנאו.
בשנת 1910 הוא נפטר ממה שאובחן כ"מלריה הרומית ". ביתו מהווה אטרקציה תיירותית, עם אוסף גדול של יצירות אמנות.
הכרה לאחר מותו
למרות תפקידו החשוב בסצנת האמנות במינכן בסוף המאה ה -19, פול הוקר כמעט ולא ידוע כיום. זה כנראה נובע מהעובדה שהוא עזב את הפרופסורה שלו בגלל היותו הומוסקסואל. באוקטובר 2019 הוקמה קבוצת מחקר בשם ״הפורום לארכיון הקווירי במינכן״ על מנת לחקור את חייו ויצירתו של הצייר. חלק מהאחוזה של פול הוקר אשר בבעלות משפחתו, מצאה את דרכה אל קבוצת  ״הפורום לארכיון הקווירי במינכן״ ונכנס אל הארכיון הדיגיטלי.
מעלה חבר
מַעֲלֵה חֶבֶר (שמו הרשמי: פְּנֵי חֶבֶר) הוא התנחלות ויישוב קהילתי דתי בהר חברון, השייך למועצה אזורית הר חברון.
היישוב נקרא על שם נחל חבר שראשיתו בסמוך ליישוב. הוא הוקם בשנת 1982 כהיאחזות נח"ל ואוזרח בשנת 1983. כעבור שנים ספורות המקום ננטש כמעט לגמרי. ישיבת שבי חברון בראשות הרב בלייכר שלחה אברכים נשואים ורווקים להשתקע במקום ואלה קלטו משפחות נוספות. בין האברכים שהתגוררו ביישוב היה גם הרב מנחם פרל, שכיהן כרב היישוב. בשנת 2012 אוכלס שלב ד' בידי זוגות צעירים. בשנת 2017 נבנתה שכונה חדשה בשם "מצפה הנחל", שלב א' אוכלס. ביישוב מספר מוסדות חינוך: ישיבה קטנה, ישיבה תיכונית, כולל ללימודי רבנות, שני גני ילדים, צהרון ומעון יום של משרד הכלכלה והתעשייה. קיים בו סניף נפרד של תנועת הנוער בני עקיבא.
אוכלוסיית היישוב משתייכת לזרם הדתי לאומי.
לוגריתם גאוסיאני
במתמטיקה, משתמשים בלוגריתמי חיבור וחיסור או לוגריתמים גאוסיאנים כדי למצוא את הלוגריתמים של הסכום וההפרש של זוג מספרים שערכי הלוגריתמים שלהם ידועים, מבלי לדעת את המספרים עצמם. הבסיס המתמטי ללוגריתמים הגאוסיאנים מצוי בעבודתם של Zecchini Leonelli וקרל פרידריך גאוס משנות ה-1800 המוקדמות.
פעולות החיבור והחיסור ניתנות לחישוב על ידי הנוסחה שכדלקמן:
כאשר, "פונקציית הסכום" מוגדרת להיות , ו"פונקציית ההפרש" מוגדרת להיות. הפונקציות s_b(z) ו-d_b(z) נקראות גם לוגריתמים גאוסיאנים, ובאמצעות חוקי הלוגריתמים ניתן להראות בנקל שהביטויים באגף ימין אכן שווים ללוגריתמים של סכום והפרש המספרים, בהתאמה. הבעיה היא חישוב "פונקציית הסכום" ו"פונקציית ההפרש".
מה שמראה של-s_e יש פיתוח טיילור שבו כל המקדמים פרט לאיבר החופשי הם רציונליים וכל האיברים האי זוגיים פרט לאיבר הליניארי הם אפס.
לוגריתמים אלו משמשים במערכת האריתמטית המכונה "מערכת המספרים הלוגריתמית" (באנגלית: LNS - Logarithmic number system).
השקילות בין לוגריתמים גאוסיאנים לחישוב עקיף
נוכיח שהמבנה החישובי של לוגריתמים גאוסיאנים שקול לחישוב לפי השיטה העקיפה (חישוב עקיף פירושו מציאה תחילה של זוג המספרים לפי ערכי הלוגריתמים שלהם, חישוב סכומם ולאחר מכן חישוב הלוגריתם של הסכום). לשם כך נרשום את "פונקציית הסכום" s_e(z) לפי המשתנים המקוריים |X| ו-|Y|:
לפי חוקי הלוגריתמים, סכום של לוגריתמים של משתנים שווה ללוגריתם של מכפלת המשתנים, ולכן:
ולסיכום נקבל שחישוב לפי לוגריתמים גאוסיאנים מוביל לתוצאה:
כאשר את הנוסחה עבור לוגריתם של הפרש מוכיחים באופן דומה. ההבדל המרכזי בין חישוב בעזרת לוגריתמים גאוסיאנים לחישוב עקיף הוא שהדרך הראשונה מאפשרת להגיע אל אותו הדיוק (הנמדד לפי כמות הספרות אחרי הנקודה העשרונית) בקביעת התוצאה בעזרת מספר מועט יותר של פעולות חישוב אלמנטריות - כיוון שבדיוק מחצית מהאיברים בטור טיילור של s_e(z) מתאפסים, מובטחת התכנסות מהירה יותר אל ערך הלוגריתם של סכום המספרים. לשם השוואה, בחישוב בדרך העקיפה נדרש לבצע שתי העלאות של הקבוע המתמטי e בחזקה, חיבור שתי התוצאות ולאחר מכן חישוב הלוגריתם של הסכום - זאת כאשר הן בטור טיילור של פונקציית האקספוננט והן בטור טיילור של פונקציית הלוגריתם אף אחד מהמקדמים בטור טיילור אינו מתאפס. לכן, חישוב בעזרת לוגריתמים גאוסיאנים חסכוני יותר מבחינה חישובית.
הישגים ושיאים של מדונה
הזמרת האמריקאית מדונה, לאורך כל הקריירה שלה, המשתרעת על פני ארבעה עשורים, השיגה סדרה מרשימה של הישגים סטטיסטיים, שקבעה ושברה מספר שיאי עולם עם השתתפותה בפעילות יזמית, במשחק והופעתה בסצנה המוזיקלית עם קליפים, סינגלים, אלבומים וסיבובי הופעות.
הופעתה הראשונה בספר השיאים של גינס הייתה בשנת 1986 עם אלבום האולפן השלישי שלה, True Blue שהוכתר כאלבום הסולו הנשי הנמכר ביותר בהיסטוריה. מאז, היא זכתה בקרדיט על שיאים רבים, כ-20 לפחות נכון לפברואר 2012 כולל השיא של הזמרת שמכרה הכי הרבה אלבומים ושירים בהיסטוריה. ההצלחה המסחרית של מדונה נותחה מנקודת מבט שונה בעולם האקדמיה או על ידי משווקים, באמצעות אסטרטגיות השיווק שלה, מחלוקות והמצאות חדשות.
הישגים נוספים במצעד בילבורד הוט 100
בשנת 2000 מדונה הגיעה למקום הראשון במצעד ובכך הפכה לאמנית השנייה שהצליחה להגיע למקום הראשון במצעד בשלושת העשורים האחרונים. בנוסף היא הצליחה להכניס שישה שירים למקום הראשון במצעד במהלך שנות ה-80 מה שהפך אותה לאמנית שהצליחה להכניס הכי הרבה שירים למקום הראשון בעשור זה ובכללי. ב-2012 היא הפכה לאישה השנייה שהצליחה להכניס הכי הרבה שירים למצעד שהיא מאחוריי ארית'ה פרנקלין. בשנת 1991 השיר "Rescue Me" הצליח להיכנס בשבוע הראשון ליציאתו למקום ה-15 במצעד ובכך הפכה לאישה שהצליחה להכניס שיר למיקום הגבוה ביותר בשבוע הראשון ליציאתו והייתה לבין 4 האמנים היחידים שהצליחו להכניס שיר לעשרים העליונים בשבוע הראשון ליציאתו. בנוסף מדונה היא האמנית השלישית שהצליחה להכניס שיר למקום הראשון בגיל הכי מבוגר כאשר הייתה בת 42 שהכניסה את השיר האחרון שלה למקום הראשון במצעד. בנוסף היא האמנית עם הכי הרבה שירים שהגיעו לעשירייה הפותחת במצעד.
הישגים נוספים במצעד הדאנס
למדונה יש 50 שירים שהגיעו לראש המצעד יותר מכל אמן אחר בהיסטוריה. בנוסף היא האמן היחיד שהצליח להכניס שירים לראש המצעד במשך חמישה עשורים. על פי בילבורד תשעה משיריה הגיעו למקום הראשון במצעד בשנות ה-80, 13 משיריה הגיעו לראש המצעד בשנות ה-90 ובשנות ה-2000 26 שירים. בנוסף בילבורד הכתירו אותה כהאמן שהצליח להכניס הכי הרבה שירים למקום הראשון בזמן הקצר ביותר. בנוסף היא האמן שהצליח להכניס הכי הרבה שירים למקום הראשון במצעד מאלבום אחד כאשר הכניסה 7 שירים למקום הראשון מהאלבום "American Life" ובנוסף היא גם האמן היחיד שהצליח להכניס 7 שירים ברצף למקום הראשון במצעד פעמיים.
בשנת 2012 היא שברה שיא נוסף כאשר תוך שבוע אחד השיר "Give Me All Your Luvin'" קפץ לעשירייה הפותחת במצעד ובכך הפך לשיר שעשה את הקפיצה המהירה ביותר לעשירייה הראשונה במצעד. בסוף העשור הראשון של המאה ה-21 השירים "Hung Up" ו-"Music" הוכתרו כשני השירים המצליחים ביותר במצעד באותו עשור. בנוסף השיר "Music" היה גם לשיר ששהה הכי שבועות במקום הראשון במצעד בשנות ה-2000.
הישגים נוספים של מדונה במצעד בילבורד 200
נכון להיום מדונה היא האמנית השנייה עם הכי הרבה אלבומים שהגיעו למקום הראשון במצעד כשהיא מאחוריי ברברה סטרייסנד. בנוסף היא גם החזיקה בשיא של האמן עם הכי הרבה אלבומים ברצף שנכנסו למקום הראשון במצעד, אולם שיא זה נשבר על ידי ביונסה ב-2016. בשנת 1984 היא הצליחה למכור 5 מיליון עותקים עם האלבום "Like a Virgin" ובכך הפכה לאמנית הראשונה בהיסטוריה שמכרה 5 מיליון אלבומים בשנה אחת. בנוסף היא האמנית עם הכי הרבה אלבומים שהגיעו למקום השני במצעד כשהיא בתיקו עם הביטלס והשנייה לפרנק סינטרה. נכון להיום למדונה יש 3 אלבומים שנמצאים ברשימת האלבומים הנמכרים ביותר בארצות הברית ובכך היא האמנית הנשית עם הכי הרבה אלבומים ברשימה כשהיא בתיקו עם שאניה טוויין ו-וויטני יוסטון (כולל אלבום הפסקול לסרט שומר הראש). בנוסף יש לה שני אלבומים שהגיעו למעמד יהלום במדינה. נכון ל-2015 היא האמן ה-8 עם הכי הרבה אלבומים שהגיעו למקום הראשון במצעד.
הישגים נוספים של מדונה במצעד השירים האוסטרלי
בשנת 1986 היא שברה שיא כאשר הצליחה להכניס תשעה שירים ברציפות לעשירייה הפותחת במצעד ובכך הפכה לאמן שהצליח להכניס הכי הרבה שירים ברציפות לעשירייה העליונה במצעד. בנוסף היא האמנית הנשית עם הכי הרבה שירים שהגיעו למקום הראשון במצעד לצד קיילי מינוג.
הישגים נוספים של מדונה במצעד האלבומים האוסטרלי
מדונה מחזיקה בשיא של האמן עם הכי הרבה אלבומים שהגיעו למקום הראשון במצעד כשהיא בתיקו עם U2. בנוסף היא האמן שהצליח להכניס הכי הרבה אלבומים למקום הראשון בשבוע הבכורה שלהם.
הישגים נוספים של מדונה במצעד השירים הקנדי
נכון להיום יש לה 25 שירים שהגיעו למקום הראשון בקנדה יותר מכל אמן אחר בארבעת העשורים האחרונים. בנוסף יש לה 68 שירים שהגיעו ל-40 העליונים במצעד, 59 שירים שהגיעו לעשרים העליונים במצעד, 51 שירים שהגיעו לעשירייה הפותחת במצעד ו-39 שירים שהגיעו לחמישייה הפותחת במצעד. במצעד להיטי הרדיו העכשוויים הקנדי מדונה שברה גם כן שיא כאשר השיר "4 Minutes" נכנס למקום הראשון במצעד זה בשבוע הבכורה שלו ובכך מדונה הייתה לאמן הראשון בעידן נילסן לעשות זאת. במצעד סוף השנה של שנת 2000 מדונה תפסה את שתי המקומות הראשונים ובכך זו הייתה הפעם הראשונה בהיסטוריה שאמן הצליח לעשות זאת במדינה.
הישגים נוספים של מדונה במצעד האלבומים הקנדי
נכון להיום למדונה יש שני אלבומים שהגיעו למעמד יהלום במדינה מה שהופך אותה לבין האומנים הבודדים שהגיעו להישג זה. 21 מאלבומיה הצליחו להגיע לחמישייה הפותחת במצעד האלבומים הקנדי.
הישגים נוספים של מדונה במצעד השירים הצרפתי
מדונה הצליחה להכניס שיר למקום הראשון במדינה במשך שלושה עשורים שונים. בנוסף יש לה 22 שירים שהגיעו לעשירייה הפותחת במצעד ו-49 שירים שהגיעו ל-40 העליונים ב-4 עשורים שונים.
הישגים נוספים של מדונה במצעד הגרמני
למדונה יש 48 שירים שהגיעו למקום הראשון ב-40 העליונים במצעד השירים הגרמני, 37 מתוכם נכנסו לעשרים העליונים, 25 מתוכם נכנסו לעשירייה העליונה, 19 מהם לחמישייה הפותחת ו-4 מהם למקום הראשון.
הישגים נוספים של מדונה במצעד האלבומים הגרמני
מדונה הצליחה להכניס אלבום למקום הראשון במצעד במשך ארבעה עשורים רצופים. בנוסף אלבומה "Ray of Light" נמצא ברשימת האלבומים הנמכרים ביותר במדינה.
הישגים נוספים של מדונה במצעד השירים האיטלקי
נכון ל-22 ביולי 2021 למדונה יש 25 שירים שהגיעו למקום הראשון במצעד אשר מתפרשים על פניי שלושה עשורים ברצף. בנוסף יש לה 68 שירים שהגיעו ל-40 העליונים, מתוכם 65 בעשרים העליונים, 56 בעשירייה העליונה ו-45 שירים בחמישייה הפותחת.
הישגים נוספים של מדונה במצעד האלבומים האיטלקי
15 מאלבומיה הגיעו למקום הראשון במצעד ו-8 נוספים הגיעו למקום השני. כל השאר נכנסו לחמישייה הפותחת למעט שניים.
הישגים נוספים של מדונה ביפן
שניים מאלבומיה נכנסו לרשימת האלבומים הנמכרים ביותר בשנות ה-80 ובכך הפכה לאמן המערבי היחיד לעשות זאת.
הישגים של מדונה במצעד הספרדי
במהלך הקריירה שלה מדונה הצליחה להכניס 21 משיריה לראש המצעד הספרדי. בנוסף הצליחה להכניס עוד 5 שירים למקום השני.
הישגים של מדונה במצעד האלבומים הספרדי
יש לה 20 אלבומים שהגיעו לחמישייה הפותחת בספרד, 10 מתוכם הגיעו למקום הראשון במשך ארבעה עשורים רצופים ובאופן כללי כל אלבום שלה הגיע לעשרים העליונים במדינה.
הישגים נוספים של מדונה במצעד השירים הבריטי
למדונה יש 13 שירים שהגיעו למקום הראשון במצעד, יותר מכל אישה בהיסטוריה כאשר היא עשתה סוף במשך שלושה עשורים רצופים.
ב-1985 מדונה הפכה לאישה הראשונה שהחזיקה בשני המקומות הראשונים במצעד בו זמנית. בסוף 1985 היא שברה שיא נוסף כאשר הייתה לאמנית שהצליחה להכניס הכי הרבה שירים לעשירייה הפותחת באותה שנה כאשר היא הכניסה 8 שירים. בשנת 1987 היא שברה את השיא של האמנית עם הכי הרבה שירים במקום הראשון ונכון ל-22 ביולי 2021 היא עדיין מחזיקה בשיא זה. בנוסף מדונה הגיע להישג חסר תקדים כאשר בין השנים 1983 ל-1990 היא הצליחה להכניס 23 שירים ברצף למצעד הבריטי. בנוסף מדונה היא האמנית היחידה בהיסטוריה שהצליחה להכניס שיר ואלבום למקום הראשון במקביל במשך 4 פעמים. נכון ל-22 ביולי 2021 למדונה יש 71 שירים שהגיעו ל-40 העליונים בבריטניה יותר מכל אמן אחר בהיסטוריה, 60 מתוכם הגיעו לעשרים העליונים, 44 מתוכם לעשירייה הפותחת ו-11 מהם הגיעו למקום השני.
הישגים נוספים של מדונה במצעד האלבומים הבריטי
12 מאלבומיה של מדונה הגיעו למקום הראשון במדינה יותר מכל אמן סולו אחר. בנוסף יש לה עוד 5 אלבומים שהגיעו למקום הראשון יותר מכל אישה אחרת בהיסטוריה. ב-1986 אלבומה "True Blue" פתח במקום הראשון במדינה ובכך היא הפכה לאמן האמריקאי הראשון אי פעם שאלבום שלו פותח במקום הראשון במצעד. ב-2012 היא הפכה לאישה הראשונה שהיה לה אלבום במקום הראשון במדינה במשך 4 עשורים שונים והיא וקיילי מינוג הן היחידות שיש להן אלבום ושיר במקום הראשון במדינה במשך 3 עשורים שונים.
בנוסף שניים מאלבומיה נמצאים ברשימת האלבומים שנמכרו הכי מהר אי פעם כאשר אלבומה "The Immaculate Collection" מכר 340 אלף עותקים כבר בשבוע הראשון ליציאתו ואלבומה "Confessions on a Dance Floor" מכר כבר 217,610 עותקים בשבוע הראשון ליציאתו ובכך היא למעשה האישה שמופיעה הכי הרבה פעמים ברשימה. בנוסף יש לה שני אלבומים ברשימת האלבומים הנמכרים ביותר במדינה בשנות ה-80 והיא האמן היחיד ברשימה הזו עם שני אלבומים מלבד מייקל ג'קסון. גם בעשור הראשון של המאה ה-21 היא נכנסה לרשימה זו פעמיים.
הכרה במדינה פלסטינית
הכרה דיפלומטית במדינה פלסטינית הייתה מטרתו של הארגון לשחרור פלסטין (אש"ף) מאז הכרזת העצמאות הפלסטינית שייסדה רשמית את המדינה הריבונית דה יורה ב-15 בנובמבר 1988 באלג'יר, אלג'יריה, במושב המועצה הלאומית הפלסטינית. ההכרזה זכתה להכרה מיידית על ידי מגוון מדינות, ועד סוף השנה הוכרה המדינה הפלסטינית על ידי למעלה מ-78 מדינות. נכון ל-31 ביולי 2019, 138 מתוך 193 המדינות החברות ב ושתי מדינות שאינן חברות הכירו בו. פלסטין היא גם מדינה משקיפה-לא חברה בעצרת הכללית של האו"ם מאז קבלת החלטה 67/19 של העצרת הכללית של האו"ם בנובמבר 2012.
כחלק מניסיון לפתור את הסכסוך הישראלי-פלסטיני המתמשך, הסכמי אוסלו שנחתמו בין ישראל לאש"ף בשנים 1993 ו-1995 הקימו את הרשות הפלסטינית כממשל זמני בשליטה עצמית בשטחי A ו-B ביהודה ושומרון ורצועת עזה. לאחר ההתנתקות הישראלית מעזה ב-2005, ערכה הרשות הפלסטינית בחירות ב-2006, בהן זכה חמאס ברוב המושבים (74 מתוך 132 מושבים). לאחר השתלטות חמאס על רצועת עזה, השליטה בשטחי הרשות התפצלה כך שחמאס שולט על עזה עזה ופת"ח שמר על השליטה בשטחי A ו-B ביהודה ושומרון. הסכסוך בין פת"ח וחמאס נמשך גם היום, נכון ל-2022.
מבין מדינות ה-G20, תשע מדינות (ארגנטינה, ברזיל, סין, הודו, אינדונזיה, רוסיה, ערב הסעודית, דרום אפריקה וטורקיה) הכירו בפלסטין כמדינה בעוד שעשר מדינות אחרות (אוסטרליה, קנדה, צרפת, גרמניה, איטליה, יפן, קוריאה הדרומית, מקסיקו, הממלכה המאוחדת וארצות הברית) לא. אף על פי שמדינות אלו תומכות בדרך כלל בסוג כלשהו של פתרון שתי מדינות לסכסוך, הן נוקטות בעמדה שהכרתן במדינה פלסטינית מותנית במשא ומתן ישיר בין ישראל לרשות הפלסטינית.
רקע
ב-22 בנובמבר 1974, החלטה 3236 של העצרת הכללית של האו"ם הכירה בזכותו של העם הפלסטיני להגדרה עצמית, עצמאות לאומית וריבונות בארץ ישראל. היא גם הכירה באש"ף כנציג הלגיטימי הבלעדי של העם הפלסטיני, והעניקה לו מעמד של משקיף באו"ם. בנוסף, ההחלטה קראה להחזיר את הפליטים הפלסטינים לבתיהם ולהחזיר להם את רכושם. הכינוי "פלסטין" לאש"ף אומץ על ידי האומות המאוחדות בשנת 1988 בשל הכרזת העצמאות הפלסטינית, אך למדינה שהוכרזה אין עדיין לא היה מעמד רשמי במערכת.
בפברואר 1989, הכריז נציג אש"ף במועצת הביטחון של האו"ם כי 94 מדינות הכירו במדינה הפלסטינית החדשה. לאחר מכן המדינה ניסתה להשיג חברות כמדינה במספר ארגונים וסוכנויות הקשורים לאומות המאוחדות, אך מאמציה סוכלו על ידי איומי ארצות הברית למנוע מימון מכל ארגון שיכניס את פלסטין כמדינה חברה. לדוגמה, באפריל באותה שנה הגיש אש"ף בקשה לחברות כמדינה בארגון הבריאות העולמי, בקשה שלא הניבה תוצאות לאחר שארצות הברית הודיעה לארגון כי היא תבטל את המימון לארגון אם פלסטין תתקבל אליו. במאי, קבוצה של חברי הארגון לשיתוף פעולה אסלאמי הגישה בקשה לחברות בשם פלסטין באונסק"ו, עם 91 מדינות שהכירו במדינת פלסטין שחתמו על הבקשה.
ביוני 1989 הגיש אש"ף לממשלת שווייץ מכתבי הצטרפות לאמנות ז'נבה, שנחתמה ב-1949. עם זאת, שווייץ קבעה כי מאחר ששאלת המדינה הפלסטינית לא הוסדרה בתוך הקהילה הבין-לאומית, היא אינה מסוגלת לקבוע אם המכתב מהווה כלי הצטרפות תקף. כתוצאה מכך, בנובמבר 1989 העלתה הליגה הערבית החלטה בעצרת הכללית להכיר רשמית באש"ף כממשלה של המדינה הפלסטינית העצמאית. עם זאת, הטיוטה נזנחה כאשר ארצות הברית שוב איימה להפסיק את המימון שלה לאומות המאוחדות אם ההצבעה תתקיים. מדינות ערב הסכימו לא ללחוץ על ההחלטה, אך דרשו מארצות הברית להבטיח שלא לאיים שוב על האו"ם בעיצומים כספיים.
רבות מההצהרות המוקדמות על הכרה במדינת פלסטין ניתנו באופן מעורפל יחסית, ומדינות אחרות לא מכירות בפלסטין רשמית אך אין זה אומר שהן לא רואות אותה כמדינה. מצב זה הביא לבלבול בנוגע למספר המדינות שהכירו רשמית במדינה שהוכרזה ב-1988. מספרים שדווחו בעבר סותרים לרוב, כאשר מספרים גבוהים של 130 ומעלה מדווחים לעיתים קרובות. ביולי 2011 בראיון ל"הארץ", טען ריאד מנסור, שגריר פלסטין באו"ם, כי 122 מדינות הרחיבו עד אז את ההכרה הרשמית. בסוף אותו החודש פרסם אש"ף מאמר מדוע על ממשלות העולם להכיר במדינת פלסטין ומונה את 122 המדינות שכבר עשו זאת. עד סוף ספטמבר אותה שנה, טען מנצור שהמספר הגיע ל-139.
עמדת ישראל
בין תום מלחמת ששת הימים והסכמי אוסלו, אף ממשלה ישראלית לא הציעה מדינה פלסטינית. בתקופת ממשלתו הראשונה של בנימין נתניהו בין השנים 1996 ו-1999, הוא האשים את שתי הממשלות הקודמות, בראשות רבין ופרס, בקירוב "הסכנה" של מדינה פלסטינית, וקבע כי מטרתו המדיניות העיקרית היא להבטיח שהרשות הפלסטינית לא תתפתח מעבר לאוטונומיה.
בנובמבר 2001, אריאל שרון היה ראש ממשלת ישראל הראשון שהכריז שמדינה פלסטינית היא הפתרון לסכסוך ומטרת ממשלתו. הממשלה בראשות אהוד אולמרט חזרה על אותה מטרה. בעקבות השבעת ממשלת נתניהו השנייה ב-2009, הממשלה טענה שוב כי מדינה פלסטינית מהווה סכנה לישראל, אולם עמדת הממשלה השתנתה בעקבות לחץ של ממשל אובמה, וב-14 ביוני 2009 נשא נתניהו נאום במרכז בגין-סאדאת למחקרים אסטרטגיים באוניברסיטת בר-אילן, הידוע בכינוי נאום בר-אילן, שבו תמך ברעיון של מדינה פלסטינית מפורזת ומצומצמת מבחינה טריטוריאלית. עמדה זו ספגה ביקורת בין-לאומית על חוסר המחויבות שלה לגבי השטחים שיוותרו למדינה הפלסטינית בעתיד.